CELEX: 62019TN0641
Language: mt
Date: 2019-09-24 00:00:00
Title: Kawża T-641/19: Rikors ippreżentat fl-24 ta’ Settembru 2019 – FD vs L-Impriża Konġunta Fusion for Energy

11.11.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 383/74
            
         
      Rikors ippreżentat fl-24 ta’ Settembru 2019 – FD vs L-Impriża Konġunta Fusion for Energy
      (Kawża T-641/19)
      (2019/C 383/82)
      Lingwa tal-kawża: il-Franċiż
      
         Partijiet
      
      
         Rikorrent: FD (rappreżentant: M. Casado García-Hirschfeld, avukat)
      
         Konvenuta: L-Impriża Konġunta Ewropea għall-ITER u l-Iżvilupp tal-Enerġija mill-Fużjoni
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            u konsegwentement:
      
                  —
               
               
                  tannulla d-deċiżjoni tat-3 ta’ Diċembru 2018, li ġiet ikkonfermata mid-deċiżjoni ta’ caħda tal-14 ta’ Ġunju 2019;
               
            
                  —
               
               
                  tordna l-ħlas ta’ kumpens għad-dannu materjali li jammonta għas-somma ta’ EUR 75 500, u ta’ kumpens għad-dannu morali, stmat għas-somma ta’ EUR 30 000;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq żball ta’ evalwazzjoni, l-eżistenza ta’ użu ħażin ta’ poter u atti ta’ fastidju mwettqa fil-konfront tiegħu. Ir-rikorrent jikkritika b’mod partikolari l-ġustifikazzjoni għan-nuqqas ta’ tiġdid tal-kuntratt tiegħu bbażata fuq it-tneħħija tal-pożizzjoni tiegħu wara organizzazzjoni mill-ġdid fi ħdan id-dipartiment tiegħu. Huwa jsostni li din il-motivazzjoni hija vvizzjata bi żball sa fejn il-pjan ta’ organizzazzjoni mill-ġdid ma kienx jipprevedi t-tneħħija ta’ pożizzjoni li tissodisfa l-karatteristiċi ta’ dik okkupata mir-rikorrent. Barra minn hekk, huwa jsostni li kien vittma ta’ fasidju psikoloġiku u li l-konsegwenzi ta’ dan il-fasidju ppermettew li tiġi sostnuta d-deċiżjoni ta’ nuqqas ta’ tiġdid.
               
            
                  2.
               
               
                  It-tieni motiv ibbażat fuq il-prinċipju ta’ amministrazzjoni tajba, id-dmir ta’ premura u l-Artikolu 8 tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea. Ir-rikorrent isostni b’mod partikolari f’dan ir-rigward li, fid-deċiżjoni kkontestata, il-konvenuta ma ħaditx inkunsiderazzjoni l-kompetenza tiegħu, l-effiċjenza tiegħu u l-kondotta tiegħu fis-servizz, is-sitwazzjoni tal-familja tiegħu u l-anzjanità tiegħu.
               
            
                  3.
               
               
                  It-tielet motiv ibbażat fuq il-ksur tal-prinċipju ta’ ugwaljanza fit-trattament u ta’ nondiskriminazzjoni. Ir-rikorrent isostni li d-deċiżjoni li l-kuntratt tiegħu ma jiġix imġedded hija bbażata fuq raġunijiet baġitarji u organizzattivi. Issa, il-kuntratti ta’ aġenti oħra li s-sitwazzjonijiet fattwali u legali tagħhom ma humiex fundamentalment differenti minn dawk tar-rikorrent setgħu jiġi mġedda minkejja dan il-kuntest.